Sedemdesiatpäťročný muž v sobotu (6. 11.) večer v obchodnom dome v Mníchove pobodal kuchynským nožom 10-ročného chlapca. Informovala o tom v nedeľu (7. 11.) agentúra DPA s odvolaním sa na nemeckú políciu. Útočník bol na mieste zadržaný.
Podľa stanice Bayerischer Rundfunk (BR) nie je známe, že by medzi mužom a dieťaťom boli nejaké väzby. Chlapca hospitalizovali s vážnymi poraneniami krku a ramena, ale nie je v ohrození života, uviedla agentúra DPA.
V obchodnom dome TK Maxx, kde k útoku došlo, zasahovalo asi 50 policajtov. Správa o incidente prišla v rovnaký deň, čo útočník s pôvodom v Sýrii zranil v rýchlovlaku ICE medzi Regensburgom a Norimbergom nožom štyroch ľudí. Vyšetrovatelia uviedli, že útočník trpí schizofréniou a že čin nespájajú s terorizmom.